Plaaskuier ontaard in nagmerrie vir Vrystaat-gesinJaco Hancke jr. Foto: Aletta De Nysschen via Facebook ŉ Hoërskoolseun van die Vrystaat se kuier by vriende op ŉ plaas het in ŉ nagmerrie ontaard toe ŉ bakkie waarin hy was op ŉ plaaspad gerol en hy ernstige kopbeserings opgedoen het. Jaco Hancke (15), ŉ graad 9-leerder aan Hoërskool Kroonstad, word tans in die waakeenheid van Mediclinic Bloemfontein behandel waar hy al langer as ŉ week onder verdowing is. Jaco sr., Jaco jr. se pa, het Saterdag aan Maroela Media gesê dat Jaco jr. verlede week Donderdag by vriende op ŉ plaas in die Koppies-distrik gekuier het toe die ongeluk gebeur het. Die bakkie waarin Jaco jr. was, het op ŉ plaaspad gerol en Jaco is uit die voertuig uit geslinger. “Hy het skedelfrakture aan sy voorkop en agter sy oog opgedoen en die klein beentjies in sy sinusholtes is heeltemal vergruis. Daar was ook bloeding op sy brein,” het Jaco sr. gesê. ŉ Motoris wat oomblikke nadat die ongeluk gebeur het op die toneel afgekom het, het hulp ontbied en Jaco jr. is per ambulans na ŉ hospitaal in Kroonstad geneem. Nadat daar by die hospitaal x-strale geneem is, het dokters gesê Jaco moet dringend na ŉ hospitaal in Bloemfontein oorgeplaas word. Hy is die volgende dag in die vroeë oggendure per helikopter na die Bloemfonteinse hospitaal geneem. “Die neurochirurg wat hom behandel, het vir ons met sy aankoms by die hospitaal gesê nadat hy na Jaco se x-strale gekyk het, het hy gedink die kind wat hier gaan aankom, sal breindood wees,” het Jaco sr. gesê. “Ons het toe eers besef hoe ernstig sy beserings is. Dit is werklik ŉ wonderwerk dat hy nie erge breinskade opgedoen het nie. Ons weet dis net te danke aan die Here dat hy die ongeluk oorleef het.” Volgens Jaco sr. is Jaco jr. steeds in die waakeenheid en word onder ligte verdowing gehou aangesien hy nog aan ŉ asemhalingsmasjien gekoppel is. “Hulle het gister [Vrydag] probeer om hom van die ventilator af te haal, maar weens swelling in sy lugweë moes hulle hom weer terugsit op die masjien. Hy is nog in die waakeenheid, so ek dink nie ons kan sê hy is al buite gevaar nie, maar dit gaan beslis elke dag ŉ bietjie beter,” het Jaco sr. gesê. Dit is vir die hele familie ŉ uiters moeilike tyd, maar ondersteuning stroom vanuit alle oorde in. “Ons is heeltemal uit die veld geslaan oor al die ondersteuning wat ons van so baie mense kry. Dit is regtig ongelooflik, ek het nie woorde om dit te beskryf nie. Dit is wat ons hierdeur dra. Dit en gebede. Ons kan dit nie sonder die Here doen nie.” Intussen het ouers van Jaco jr. se vriende ŉ fonds gestig om te help om Jaco jr. se mediese onkoste te dek. Hoewel die gesin ŉ mediese fonds het, word sekere uitgawes nie deur die fonds gedek nie, onder meer die helikopter wat Jaco van Kroonstad na Bloemfontein vervoer het. “Die dokter het vir ons gesê wanneer Jaco uit die hospitaal kom, sal daar nog maande lange rehabilitasie en doktersbesoeke voorlê, so ons weet nie watse mediese rekeninge nog vir ons wag nie,” het Jaco sr. gesê. “Die fonds sal ons in staat stel om hierdie uitgawes te dek en enige ekstra geld wat oorbly, sal ons weer aan iemand anders wat hulp nodig het of ŉ liefdadigheidsorganisasie skenk,” het Jaco sr. gesê. Al die besonderhede oor die Jaco Hancke Fonds is op Hoërskool Kroonstad se Facebook-blad beskikbaar.